A-239/2011

Umrædd aðfararbeiðni barst héraðsdómi 18. nóvember 2011. Beiðnin var tekin fyrir þann 12. desember 2011 og var mætt af hálfu gerðarþola og óskað eftir fresti. Beiðnin var aftur tekin fyrir þann 16. janúar 2012 þar sem gerðarþoli lagði fram greinargerð ásamt fylgiskjölum og var málið lagt í úrskurð. Gerðarbeiðandi er Íslandsbanki hf., kt. 491008-0160, Kirkjusandi 2, Reykjavík. Gerðarþoli er Hrafnanna ehf., kt. 221261-5269, Starhólma 6, Kópavogi.

Gerðarbeiðandi krefst þess að gerðarþoli verði, ásamt öllu því sem honum tilheyrir, borinn út úr fasteigninni Melabraut 22, Hafnarfirði, fastanúmer 207-7826, með beinni aðfarargerð. Auk þess krefst gerðarbeiðandi málskostnaðar að mati dómsins, ásamt því að fjárnám verði heimilað fyrir kostnaði af væntanlegri gerð.

I.

Málsatvikum er lýst svo í aðfararbeiðni að fasteignin Melabraut 22, Hafnarfirði, fastanúmer 207-7826, hafi verið seld á nauðungarsölu þann 6. apríl 2011 og hafi gerðarbeiðandi verið hæstbjóðandi. Hafi samþykkisfrestur verið ákveðinn við söluna til 28. apríl 2011. Með dómi Hæstaréttar uppkveðnum 1. nóvember 2011 í máli nr. 567/2011 hafi verið staðfestur úrskurður Héraðsdóms Reykjaness frá 23. september 2011 um að nauðungarsala á eigninni skyldi standa óbreytt. Gerðarbeiðandi hafi nú fengið uppboðsafsal vegna eignarinnar, sbr. fyrirliggjandi afrit þess, og óskað eftir því við gerðarþola að hann rýmdi eignina. Ekkert hafi orðið ágengt í tilraunum gerðarbeiðanda til að fá eignina rýmda og sé gerðarbeiðanda því nauðsynlegt að fá úrskurð héraðsdóms um að heimilt sé að bera gerðarþola út úr eigninni.

Gerðarbeiðandi byggir á 78. gr. laga nr. 90/1989 um aðför. Um varnarþing er vísað til 2. mgr. 11. gr. laga nr. 90/1989, sbr. 2. ml. 1. mgr. 34. gr. laga nr. 91/1991 um meðferð einkamála.

II.

Fyrirsvarsmaður gerðarþola mætti við þingfestingu málsins og mótmælti kröfu gerðarbeiðanda. Í greinargerð gerðarþola er þess krafist að aðfararbeiðnin verði dæmd dauð og ómerk, og allt það ferli sem við kemur máli Hæstaréttar nr. 567/2011 verði sent efnahagsbrotadeild ríkislögreglustjóra hið fyrsta, enda virðist vera um tilraun til gertækis að ræða af hálfu bankastjórans á hendur gerðarþola og verið sé að höndla með persónuupplýsingar sem gerðarþoli hafi aldrei samþykkt að séu notaðar. Gerðarþoli telur að um skýlaust brot á lögum sé að ræða og uppboðið hafi verið framkvæmt af fulltrúa sýslumannsembættis sem beri úrskurðarvald en ekki lögregluvald, eins og kveðið sé skýrt á um í lögum lýðveldisins Íslands og öllum þeim alþjóðlegu samningum sem Ísland hafi undirritað og lofað að fylgja. Auk þess krefst gerðarþoli þess að fasteignin Melabraut 22, Hafnarfirði, verði færð á kennitölu 700905-0630 hið fyrsta, enda sé eignarrétturinn friðhelgur eins og segi í 72. gr. stjórnarskrár lýðveldisins Íslands nr. 33/1944.

Þá segir í greinargerðinni að fyrirsvarsmaður gerðarþola sé ólöglærður og grandlaus. Hann hafni aðfararbeiðninni og krefjist frávísunar hennar þar sem hann hafi áttað sig á því að aldrei hafi verið framvísað „lögmætum skuldaskjölum“ í öllu ferli þessa máls og ekki heldur þegar uppboðið á umræddri eign hafi átt sér stað þrátt fyrir að skýrt sé kveðið á um það „í lögum lýðveldisins Íslands“ að ekki megi framkvæma uppboð á eignum nema kröfueigandi framvísi upphaflegu skuldaskjali og sanni eignarrétt sinn.

Jafnframt segir í greinargerð gerðarþola að starfsmaður sem hafi undirbúið skuldaskjalið, sem uppboðið grundvallaðist á, hafi ekki sinnt leiðbeiningaskyldu sinni við gerð lánasamningsins, eins og skýrt sé kveðið á um í lögum lýðveldisins Íslands og öllum þeim alþjóðasamþykktum sem Ísland hafi gengist undir. Þar sem núverandi bankastjóri hafi tekið við réttindum og skyldum þess banka sem gerðarþoli gerði lánasamninginn við, sem hafi verið grundvöllur uppboðsins og þessarar kröfu sem nú um ræðir, áskilji gerðarþoli sér rétt til málshöfðunar á hendur bankastjóra persónulega, en í lögum lýðveldisins Íslands sé talað um þá ábyrgð í starfi og þau réttindi og skyldur sem bankastjóranum beri að fara eftir.

Gerðarþoli byggir á 70., 71. og 72. gr. laga nr. 33/1944 um stjórnarskrá lýðveldisins Íslands. Einnig byggir gerðarþoli á 3., 4., 5. og 6. gr. laga nr. 2/1993 um Evrópska efnahagssvæðið, 60. gr. laga nr. 161/2002 um fjármálafyrirtæki, og 7. og 8. gr. laga nr. 77/2000 um persónuvernd og meðferð persónuupplýsinga. Þá vísar gerðarþoli til stjórnsýslulaga nr. 37/1933, þá helst 7., 8., 10., 11., 13., 15. og 20. gr. laganna.

III.

Eins og rakið hefur verið krefst gerðarþoli þess að aðfararbeiðni gerðarbeiðanda verði dæmd dauð og ómerk, en líta verður svo á að með þessu geri hann kröfu um að beiðninni verði hafnað. Einnig gerir hann í greinargerð sinni kröfu um að málinu verði vísað frá dómi, en engin ástæða er til frávísunar. Gerðarþoli krefst þess enn fremur að allt það ferli sem dómur Hæstaréttar nr. 567/2011 fjallar um verði sent til efnahagsbrotadeildar ríkislögreglustjóra. Það er ekki á valdi dómara að senda mál til rannsóknar og ef gerðarþoli telur að um brot á lögum hafi verið að ræða er það á valdi hans að kæra það til lögreglu. Þá hefur dómari engar lagaheimildir til að fallast á kröfu um að umrædd eign verði færð á tiltekna kennitölu.

Fyrir liggur dómur Hæstaréttar frá 1. nóvember 2011 í máli nr. 567/2011 þar sem staðfestur var úrskurður Héraðsdóms Reykjaness frá 23. september 2011 um að nauðungarsala á umræddri eign skyldi standa óbreytt. Þá hefur gerðarbeiðandi lagt fram afsal sem sýslumaðurinn í Hafnarfirði gaf út 2. nóvember 2011 þar sem því er lýst yfir að gerðarbeiðandi sé réttur og löglegur eigandi umræddrar eignar. Samkvæmt 78. gr. laga nr. 90/1989 um aðför ber dómara því að fallast á kröfu gerðarbeiðanda um aðfarargerð.

Með hliðsjón af greindum málsúrslitum og með vísan til 1. mgr. 130. gr. laga nr. 91/1991 um meðferð einkamála á gerðarbeiðandi rétt til málskostnaðar úr hendi gerðarþola, sem þykir hæfilega ákveðinn 80.000 krónur.

S-kvk-nf B-kvk-nf héraðsdómari kvað upp úrskurð þennan.

Ú r s k u r ð a r o r ð:

Hin umbeðna gerð má fara fram.

Gerðarþoli, Hrafnanna ehf., greiði gerðarbeiðanda, Íslandsbanka hf., 80.000 krónur í málskostnað.

S-kvk-nf B-kvk-nf